《哀雁吟》
明代·管讷

哀雁复哀雁，雄雌不相违。三春北去秋南归，年年稻粱充汝肥。

汝肥曷己时，安知矰缴不汝随。一朝弋雄孤其雌，雌孤殊可伤。

夜夜啼秋霜，楚天空阔云水长。誓不更逐群侣翔，花开春满塘，不愧鸳与鸯。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。